
[bookmark: OLE_LINK1][bookmark: OLE_LINK2][bookmark: _Hlk42249259][bookmark: OLE_LINK10][bookmark: OLE_LINK11][bookmark: OLE_LINK5][bookmark: OLE_LINK7][bookmark: OLE_LINK6]Informatīvais ziņojums “Par Eiropas Savienības veselības ministru
2026. gada 30. septembra – 1. oktobra neformālajā sanāksmē izskatāmajiem jautājumiem”

2026. gada 30. septembrī – 1. oktobrī Dublinā, Īrijā notiks Īrijas prezidentūras (turpmāk tekstā – Prezidentūra) Eiropas Savienības (turpmāk tekstā – ES) Padomē organizēta neformālā ES veselības ministru sanāksme, kuras darba kārtībā ir ietverti šādi jautājumi:

1. Inovējot ar mērķi: labāki rezultāti pacientiem, spēcīgāki rezultāti Eiropai

Dzīvības zinātnes un biotehnoloģijas ir viens no Eiropas konkurētspējas, inovācijas un stratēģiskās autonomijas stūrakmeņiem. ES ir spēcīga zinātniskā bāze, attīstīta pētniecības infrastruktūra, augsti veselības aprūpes standarti un nozīmīga loma globālajā farmācijas un biotehnoloģiju tirgū. Vienlaikus arvien biežāk tiek uzsvērts, ka galvenais izaicinājums nav jaunu politikas iniciatīvu trūkums, bet gan spēja efektīvāk savienot pētniecību, regulējumu, ražošanu, veselības datus un veselības aprūpes sistēmas, lai inovācijas ātrāk nonāktu līdz pacientiem.

Eiropas līmenī turpinās vairāku nozīmīgu iniciatīvu īstenošana un attīstība, tostarp Eiropas veselības datu telpa (turpmāk tekstā – EHDS), veselības tehnoloģiju novērtēšanas (turpmāk tekstā – HTA) regula, ES farmācijas reforma un Eiropas Biotehnoloģiju akts (regula). Vienlaikus pieaug uzmanība jautājumam, kā stiprināt visu inovāciju ekosistēmu, sākot no pētniecības un klīniskās attīstības līdz regulatīvajam atbalstam, bioloģiskajai ražošanai un pacientu piekļuvei inovatīviem risinājumiem.

Šajā kontekstā ministri aicināti diskutēt par iespējām stiprināt ES līmeņa sadarbību, lai veicinātu dzīvības zinātņu inovāciju efektīvāku ieviešanu praksē, sekmētu Eiropas konkurētspēju un nodrošinātu taustāmus ieguvumus pacientiem un veselības aprūpes sistēmām.

Jautājumi ministru diskusijai[footnoteRef:1]: [1:  Latvijas nostāja balstīta uz Ministru kabineta 2022. gada 26. maija rīkojumu Nr. 359 “Sabiedrības veselības pamatnostādnes 2021.–2027. gadam”] 


1.1. Kurš viens ES līmeņa pasākums visvairāk uzlabotu dzīvības zinātņu inovāciju pārvēršanu ieguvumā pacientiem, un kāpēc?

Latvija uzskata, ka vislielāko ieguvumu pacientiem dotu vienota ES inovāciju atbalsta sistēma, kas savlaicīgi apvienotu izstrādātājus, regulatorus, HTA institūcijas un veselības sistēmas. Šāda pieeja palīdzētu samazināt laiku no pētniecības līdz inovāciju ieviešanai praksē, veicinātu efektīvāku zinātnisko un regulatīvo dialogu, kā arī nodrošinātu labāku saskaņotību starp regulatīvajām prasībām, klīnisko pierādījumu izstrādi un veselības sistēmu vajadzībām. Tādēļ nepieciešams stiprināt Eiropas un nacionālos inovāciju atbalsta mehānismus, agrīnu zinātnisko dialogu un regulatīvos ceļus modernajām terapijām.

Vienlaikus būtiski nodrošināt, lai inovāciju attīstības atbalsts neveidotu nesamērīgu finansiālu slogu dalībvalstu veselības aprūpes sistēmām un veicinātu ilgtspējīgu pacientu piekļuvi inovatīvām terapijām.

1.2. Vai ministri saskata lietderību izpētīt dalībvalstu vadītu iniciatīvu, lai pirms Biotehnoloģiju akta pieņemšanas izveidotu pārrobežu ražošanas objektu vai vietu tīklu bioloģiskās ražošanas atbalstam, un, ja jā, kādiem būtu jābūt nākamajiem praktiskajiem soļiem?

Latvija atbalsta iespēju izpētīt dalībvalstu vadītu pārrobežu bioloģiskās ražošanas infrastruktūras tīklu, kas palīdzētu stiprināt Eiropas spēju pārvērst zinātniskos sasniegumus mērogojamā ražošanā. 

Būtiski, lai šāda iniciatīva balstītos uz brīvprātīgu dalībvalstu iesaisti, izmantotu esošo infrastruktūru un nodrošinātu piekļuves iespējas arī mazākām dalībvalstīm. Vienlaikus būtu jāveicina cieša sadarbība ar Eiropas Zāļu aģentūru (turpmāk tekstā – EMA), nacionālajām kompetentajām iestādēm un citiem inovāciju ekosistēmas dalībniekiem.

Ja Eiropa vēlas saglabāt un stiprināt savu līderību biotehnoloģiju jomā, tai jāinvestē ne tikai pētniecībā un ražošanas kapacitātē, bet arī regulatoru kapacitātes stiprināšanā, jo efektīva regulatīvā sistēma ir būtisks priekšnoteikums, lai inovācijas pārtaptu pacientam pieejamās terapijās.

2. ES inovācija kā sabiedrības veselības veicinātājs: integrētas aprūpes attīstīšana visā ES

Hroniskas slimības joprojām ir lielākais veselības izaicinājums Eiropā – tikai sirds un asinsvadu slimības vien katru gadu izraisa 1,7 miljonus nāves gadījumu ES un skar 62 miljonus cilvēku. Sabiedrībai novecojot, ilgstošu slimību izplatība un pieprasījums pēc aprūpes turpinās pieaugt, radot arvien lielāku slogu veselības aprūpes sistēmām dalībvalstīs. Eiropa reaģē, virzoties uz profilaksi, veselīgu novecošanu, digitālo risinājumu ieviešanu, aprūpi tuvāk dzīvesvietai un uz cilvēku vērstākiem pakalpojumiem. Drošo siržu plāns (Safe Hearts Plan)[footnoteRef:2] atspoguļo šo pieeju visā aprūpes ceļā – no profilakses un agrīnas diagnostikas līdz ārstēšanai, rehabilitācijai, zāļu lietošanas optimizācijai un ilgtermiņa slimību pārvaldībai. Tas arī uzsver kopienas līmeņa inovāciju nozīmi, īpaši primārajā aprūpē, izmantojot agrīnāku diagnostiku, digitālos rīkus, daudzdisciplināru komandu darbu, atbalstu pašaprūpei un pakalpojumus, kas veidoti kopā ar pacientiem, aprūpētājiem un vietējām kopienām. [2:  2025. gada 16. decembra Eiropas Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai par ES sirds un asinsvadu veselības plānu: Drošo siržu plāns, https://health.ec.europa.eu/document/download/dfb60cde-21a5-426d-8616-e394a326abc2_en?filename=ncd_com-2025-1024_act_en.pdf] 


Integrēti veselības dati ir būtisks integrētas aprūpes priekšnoteikums. Ar EHDS standartizēti datu apkopojumi varētu uzlabot aprūpes nepārtrauktību, veicināt drošāku pārrobežu ārstēšanu un stiprināt pētniecību, veselības analītiku un uz pierādījumiem balstītas politikas veidošanu. Labāka praksē-balstītu pierādījumu izmantošana var arī palīdzēt noteikt, kas vislabāk darbojas dažādām grupām un dažādos apstākļos. ES var atbalstīt dalībvalstis, palīdzot tām dalīties zināšanās, ātrāk ieviest efektīvus modeļus un stiprināt saikni starp veselības aprūpi, pētniecību, digitālajiem rīkiem un sabiedrības veselību. Prezidentūra vēlas parādīt, kā ES sadarbība veselības jomā var radīt taustāmu vērtību, pārvēršot nesenās reformas un kopīgās stiprās puses labākā piekļuvē, labākos rezultātos un lielākā uzticībā iedzīvotājiem visā Eiropā.




Jautājumi ministru diskusijai[footnoteRef:3]: [3:  Latvijas nostāja balstīta uz Ministru kabineta 2026. gada 17. marta rīkojumu Nr. 137 “Par Sirds un asinsvadu veselības uzlabošanas rīcības plānu 2026.–2027. gadam”] 


2.1. Kur ES sadarbība var sniegt vislielāko praktisko vērtību vietējā, valsts un reģionālā līmenī, īstenojot Drošo siržu plānu, vienlaikus atbalstot valstu atbildību par veselības aprūpes pakalpojumu nodrošināšanu un radot izmērāmus ieguvumus cilvēkiem un veselības aprūpes sistēmām?

Vislielāko pievienoto vērtību ES līmeņa sadarbība var sniegt tajās jomās, kur nepieciešama koordinēta pieeja sirds un asinsvadu slimību profilaksei, agrīnai atklāšanai un veselīga dzīvesveida veicināšanai.

Pirmkārt, ES sadarbība var veicināt vienotu, pierādījumos balstītu profilakses pieeju dalībvalstīs. Sirds un asinsvadu slimības joprojām ir viens no galvenajiem priekšlaicīgas mirstības un darbspēju zaudēšanas cēloņiem Eiropā. Kopīgi izstrādātas pieejas, normatīvie akti un rekomendācijas par veselīgu uzturu, fiziskajām aktivitātēm, tabakas lietošanas mazināšanu, alkohola patēriņa samazināšanu un psihiskās veselības stiprināšanu ļautu efektīvāk īstenot profilakses pasākumus nacionāli gan valsts, gan pašvaldību līmenī.

Otrkārt, ES līmeņa sadarbība var stiprināt agrīnas atklāšanas pieejas. Kopīgi izstrādāti riska novērtēšanas rīki, skrīninga pieejas un digitālie risinājumi palīdzētu laikus identificēt tos iedzīvotājus, kam ir paaugstināts sirds un asinsvadu slimību risks, un novērst smagu slimību notikumu attīstību.

Treškārt, nozīmīgs ieguvums būtu veselībpratības un pacientu līdzestības uzlabošana. ES mēroga informatīvās kampaņas un vienoti komunikācijas materiāli var palīdzēt iedzīvotājiem labāk izprast sirds un asinsvadu slimību riska faktorus un motivēt veikt veselībai labvēlīgas izmaiņas ikdienas paradumos.

2.2. Kuri Drošo siržu plāna pasākumi vislabāk varētu parādīt iedzīvotājiem praktisko vērtību no ES sadarbības veselības jomā?

Visaugstāk būtu novērtējamas tās iniciatīvas, kuras ir vērstas ne tikai uz ārstēšanas uzlabošanu, bet arī veselības veicināšanu, slimību profilaksi, veselībpratības uzlabošanu un agrīnu riska faktoru atklāšanu, t.i.:

1. Plaša mēroga kardiovaskulāro risku agrīnas atklāšanas programmas:
Iedzīvotājiem būtu viegli saprotams un uztverams ieguvums no iespējām regulāri pārbaudīt asinsspiedienu, holesterīna līmeni, cukura līmeni asinīs un citus sirds veselības riska faktorus tuvāk dzīvesvietai, piemēram, darbavietās vai mobilajos veselības punktos.

2. Programmas bērniem un jauniešiem:
Ilgtermiņā vislielāko efektu var sniegt profilakses pasākumi izglītības iestādēs. Fizisko aktivitāšu veicināšana, veselīga uztura paradumu stiprināšana, mazkustīguma samazināšana un veselībpratības attīstīšana bērnībā palīdz veidot veselīgākus ieradumus visai dzīvei.

3. Vietējās sabiedrības veselības veicināšanas un prevencijas iniciatīvas:
ES atbalstītas programmas pašvaldībās, kas veicina aktīvu dzīvesveidu, piemēram, pastaigu celiņus, veloinfrastruktūru, pašvaldību fizisko aktivitāšu iespējas, u. c. iedzīvotājiem rada tieši redzamus ieguvumus un sniedz tiešu ieguldījumu iedzīvotāju veselības veicināšanā. Attiecībā uz prevenciju vakcinācija pret gripu un pneimokoku infekciju ir ļoti būtiskas sirds veselības risku novēršanā.

4. Būtisku ieguldījumu sirds un asinsvadu slimību profilaksē var sniegt pierādījumos balstīti pasākumi tabakas un alkohola izstrādājumu pieejamības un patēriņa mazināšanai, īpašu uzmanību pievēršot agrīnai profilaksei. Nozīmīga ir ES dalībvalstu un starpnozaru sadarbības stiprināšana, veicinot pieredzes apmaiņu un vienotu pieeju profilakses pasākumu īstenošanai.

3. Pusdienu diskusija: Eiropas zāļu ekosistēmas stiprināšana – no globāla spiediena līdz kolektīvai rīcībai

Pēdējos gados ES ir pieņēmusi vai noslēguma stadijā virzījusi vairākas nozīmīgas iniciatīvas farmācijas jomā, tostarp HTA regulu, EHDS, Kritisko zāļu aktu (Critical Medicines Act) un farmācijas reformu. Vienlaikus Eiropas farmācijas nozare saskaras ar pieaugošu globālo konkurenci, piegādes ķēžu ievainojamību un investīciju pārorientēšanos uz citiem pasaules reģioniem.

Arvien biežāk tiek uzsvērts, ka Eiropas izaicinājums nav zinātniskās kapacitātes trūkums, bet gan sadrumstalota inovāciju vide, regulatīvā sarežģītība un nepietiekami ātra inovāciju nonākšana līdz pacientiem. Vienlaikus EMA un dalībvalstu kompetentajām iestādēm tiek uzticēti arvien jauni pienākumi zāļu pieejamības, EHDS, mākslīgā intelekta un kritisko zāļu uzraudzības jomā.

Eiropas līmenī arvien biežāk tiek atzīts, ka galvenais izaicinājums vairs nav jaunu iniciatīvu izstrāde, bet gan pieņemto reformu savlaicīga, koordinēta un efektīva īstenošana. Vienlaikus pieaugošie zāļu pieejamības un piegādes drošības riski aktualizē nepieciešamību stiprināt ES mēroga tirgus izlūkošanas, nākotnes tendenču apzināšanas (horizon scanning), zāļu laišanas tirgū uzraudzības (launch monitoring) un agrīnās brīdināšanas instrumentus, lai savlaicīgi identificētu un mazinātu riskus pacientu piekļuvei zālēm.

Jautājumi ministru diskusijai[footnoteRef:4]: [4:  Latvijas nostāja balstīta uz Ministru kabineta 2022. gada 26. maija rīkojumu Nr. 359 “Sabiedrības veselības pamatnostādnes 2021.–2027. gadam”] 


3.1. Papildus nesenajām likumdošanas norisēm – kur Eiropai būtu jārīkojas nākamajā posmā, lai mazinātu sadrumstalotību un stiprinātu konkurētspēju zāļu jomā? Kādu lomu Komisija varētu spēlēt, palīdzot dalībvalstīm sagatavoties iespējamajai nenoteiktībai globālajā farmācijas tirgū un pārvaldīt tās ietekmi?

Latvija uzskata, ka pēc farmācijas reformas, HTA regulas, EHDS un Kritisko zāļu akta pieņemšanas galvenajai prioritātei jābūt šo iniciatīvu efektīvai un koordinētai īstenošanai visās dalībvalstīs.

Lai stiprinātu Eiropas konkurētspēju, nepieciešams mazināt regulatīvo fragmentāciju, veicināt paļaušanos uz kopīgiem ES līmeņa zinātniskajiem novērtējumiem, samazināt administratīvo slogu un uzlabot vidi inovāciju, biotehnoloģiju un moderno terapiju attīstībai.
Attiecībā uz globālās nenoteiktības pārvaldību Latvija atbalsta aktīvāku Eiropas Komisijas koordinējošo lomu, tostarp attīstot ES mēroga piegādes risku uzraudzības sistēmas, pilnveidojot kopīgo iepirkumu instrumentus, stiprinot nākotnes tendenču apzināšanas pieeju un regulāri izvērtējot faktorus, kas ietekmē Eiropas farmācijas konkurētspēju un piegādes drošību, tostarp investīciju plūsmas, ražošanas kapacitātes, aktīvo farmaceitisko vielu pieejamību un ģeopolitisko procesu ietekmi.

3.2. Kā pašreizējās un gaidāmās ES reformas varētu īstenot ātrāk, lai uzlabotu pacientu piekļuvi un atbalstītu atvērtu stratēģisko autonomiju?

Latvija uzskata, ka galvenais izaicinājums šobrīd ir pieņemto reformu, tostarp saistīto deleģēto un īstenošanas aktu, savlaicīga un koordinēta īstenošana.

HTA regulas kontekstā ir svarīgi pilnvērtīgi izmantot kopīgo klīnisko novērtējumu rezultātus, izvairīties no paralēlu klīnisko novērtējumu veikšanas dalībvalstīs un samazināt dublēšanos starp regulatoriem, HTA iestādēm un maksātājiem.

Vienlaikus Latvija uzsver, ka kopīgais klīniskais novērtējums pats par sevi neatrisinās piekļuves problēmas. Mazākām dalībvalstīm būtiski izaicinājumi joprojām ir ierobežoti budžeta resursi, novēlota produktu ienākšana tirgū un nepieciešamība saglabāt elastību kompensācijas lēmumos.

EHDS ieviešanā ir būtiski nodrošināt kvalitatīvu reāllaika datu izmantošanu, efektīvāku farmakovigilanci, ātrāku inovāciju novērtēšanu un kompetento iestāžu piekļuvi datiem un analītiskajiem rīkiem regulatīvo un politikas lēmumu pieņemšanas atbalstam.

Latvija arī uzsver nepieciešamību stiprināt regulatoru, HTA institūciju un citu kompetento iestāžu kapacitāti, nodrošinot kopīgus apmācību instrumentus, ekspertu sadarbības tīklus un ilgtspējīgu ES finansējumu.

3.3. Kā Eiropa varētu labāk izmantot tirgus izlūkošanu, nākotnes tendenču apzināšanu un zāļu ieviešanas uzraudzību, lai paredzētu un reaģētu uz riskiem zāļu pieejamībai un piekļuvei?

Latvija atbalsta integrētu Eiropas pieeju, kas apvienotu regulatoru, HTA institūciju, maksātāju un citu kompetento iestāžu rīcībā esošo informāciju.

Būtu lietderīgi attīstīt vienotu ES līmeņa zāļu laišanas tirgū uzraudzības sistēmu, kas ļautu sekot EMA reģistrēto zāļu faktiskajai pieejamībai dalībvalstīs, laikam līdz produktu nonākšanai pie pacientiem, produktu izņemšanai no tirgus un izmaiņām komercializācijas stratēģijās.

Latvija atbalsta Eiropas zāļu pieejamības pārtraukumu uzraudzības platformas (ESMP) pilnvērtīgu izmantošanu, datu savietojamību starp EMA un dalībvalstīm, kā arī agrīnās brīdināšanas mehānismu pilnveidošanu.

Ņemot vērā ierobežotos resursus mazākās dalībvalstīs, būtiska nozīme ir kopīgai ES līmeņa nākotnes tendenču apzināšanas infrastruktūrai, analītisko rīku attīstībai un ekspertīzes koplietošanai, lai savlaicīgi identificētu piekļuves, piegādes un inovāciju attīstības riskus.


Latvijas delegācija:

Veselības ministrs								 H. Abu Meri

Veselības ministrijas nozares padomniece 
Latvijas Republikas Pastāvīgajā pārstāvniecībā ES				     S. Ozoliņa

Veselības ministrijas nozares padomniece 

